Нарынбай уулу Кашкар

Нарынбай уулу Кашкар (туулган, өлгөн жылдары белгисиз) Зергер. Кочкор районундагы Чолпон айылында жашап өткөн. 

Зергер Тегинбай уулу Темиркан (Кочкор району, Ак-Учук айылы) устакерчиликти Кашкардан үйрөнгөнүн айтат. Алардын кармаган үлгүлөрү көркөм калыпка куюлуп жана чабылып, даана салттуулукту билдирип турат. Кашкар устанын мөөр шакектери, билериктери, топчулары, сөйкөлөрү жана оймоктору элге тарап кеткен. Бул боюнча жүргүзүлгөн кол өнөрчүлүк экспедициялары алардын айрымдарын сүрөткө тартып алган. Мында зергер күмүштү кара темирге жалатып, буюмдун сабагын кызыл мистен алып, ыроо (коргошун) куюп, кепшерлегени билинип турат. Ага «сыя төгүү» (зооткер) ыкмасы аркылуу узанган зер нускаларынын бетине түшкөн көркөмдүктөрү, адатта «мүйүз оюмдарынын», «карга тырмак оюмунун», «кыял оюмунун» көчөттөрүнө таандык белгилери билинет. Бирок, зергер «сыяны» кандай жасаганы, анда кайсы заттардын үлүшү бардыгы алиге белгисиз. Мында устанын жекече узануу ыкмаларында күмүштү эритүү, күмүштү уютуу, күмүштү кайра жашытуу, нусканын түспөлүн табуу, торчолонгон кара темирге аны үлбүрчөктөй кылып жалатуу, чийин шибеге аркылуу оюм түшүрүү, ага «сыя төгүү», күмүштү сактоо, күмүштү ийүү өңдүү чеберчиликтери, өзгөлөрдөн айырмаланган жагдайлары сезилет. Мындай кереметтер зергердин ичинде жашыруун сыр катары кеткен.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Категория:Инсандар